錢君倚學士日本刀
作者：梅堯臣
朝代：宋

paragraphs: 日本大刀色青熒，魚皮帖欛沙點星。
東胡腰鞘過滄海，舶帆落越棲灣汀。
賣珠入市盡明月，解絛換酒琉璃缾。
當壚重貨不重寶，滿貫穿銅去求好。
會稽上吏新得名，始將傳玩恨不早。
歸來天祿示朋游，光芒曾射扶桑島。
坐中燭明魑魅遯，呂虔不見王祥老。
古者文事必武備，今人褒衣何足道。
干將太阿世上無，拂拭共觀休懊惱。